Diari Oficial de la Generalitat Valenciana


Sumari del DOGV 4228, del 15-04-2002 (2002/2716)

RESOLUCIÓ de 5 de març de 2002, de la secretària general de la Conselleria de Justícia i Administracions Públiques, per la qual resol inscriure la modificació dels Estatuts del Col·legi Oficial d'Ajudants Tècnics Sanitaris i Diplomats en Infermeria de València.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4228

Data del DOGV
:   15-04-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/2716


Data del document
:   05-03-2002

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * València
    * personal sanitari
    * col·legi professional
    * reglament intern
    * legislació

RESOLUCIÓ de 5 de març de 2002, de la secretària general de la Conselleria de Justícia i Administracions Públiques, per la qual resol inscriure la modificació dels Estatuts del Col·legi Oficial d'Ajudants Tècnics Sanitaris i Diplomats en Infermeria de València. [2002/2716]
  
Vist l'expedient de modificació estatutària instruït a instància del senyor Juan José Tirado Darder, en nom i representació i com a president del Col·legi Oficial d'Ajudants Tècnics Sanitaris i Diplomats en Infermeria de València, inscrit amb el número 56 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en el qual sol·licita la inscripció i registre de la modificació dels Estatuts en l'esmentat registre, d'acord amb els següents fets:
  
Primer
  
Que el senyor Juan José Tirado Darder, en nom i representació del Col·legi Oficial d'Ajudants Tècnics Sanitaris i Diplomats en Infermeria de València, va sol·licitar la inscripció en el Registre de Col·legis Professionals i de Consells Valencians de Col·legis Professionals de la modificació estatutària acordada, en compliment del que preveu l'article 11.1 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que, segons consta en el certificat aportat de l'Acta, l'Assemblea General Ordinària de Col·legiats, en la reunió celebrada el 27 de juny de 2001, va acordar aprovar la modificació dels articles 20.1; 20.3; 62 i 63 que tenen una nova redacció, i dels articles 21.5; 52.3; 61.5 i 61.6 nous, els quals s'incorporen als Estatuts.
  
Tercer
  
Que, en exercici del control de legalitat, establit per l'article 11 de l'esmentada llei autonòmica, s'ha revisat el text estatutari.
  
Quart
  
El nou text dels Estatuts queda incorporat íntegrament a la present Resolució, i es considera ací reproduït.
  
Fonaments de dret
  
Primer
  
Que els Estatuts contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que aquests Estatuts han sigut aprovats amb els requisits i les formalitats previstos en l'esmentat article i en els Estatuts del Col·legi.
  
Tercer
  
Que l'expedient ha sigut tramitat pel Servei d'entitats Jurídiques, adscrit a la Secretaria General de la Conselleria de Justícia i Administracions Públiques, competent perquè així ho disposar l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999, i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 4/2002, de 8 de gener, del Govern Valencià pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Vistos: L'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics; el Decret 4/2002, de 8 de gener, del Govern Valencià pel qual s'aprova el Reglament de Desenvolupament de la Llei 6/1997, de 4 de desembre de la Generalitat Valenciana, i la resta de disposicions complementàries, resolc:
  
Inscriure la modificació dels Estatuts del Col·legi Oficial d'Ajudants Tècnics Sanitaris i Diplomats en Infermeria de València.
  
Contra aquesta resolució que posa fi a la via administrativa es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà al de la notificació, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà al de la notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 5 de març de 2002.- La secretària general: Carmen Galipienso Calatayud.
  
Estatuts del Col·legi Oficial d'Ajudants Tècnics Sanitaris
  
 i Diplomats en Infermeria de València
  
Títol preliminar
  
Capítol primer
  
Disposicions generals
  
Article 1
  
El Col·legi Oficial d'Ajudants Tècnics Sanitaris i Diplomats en Infermeria de València és una corporació de dret públic, reconeguda per la Constitució i constituïda a l'empara de la Llei 6/1197, de 4 de desembre, de Consells i Col·legis Professionals de la Comunitat Valenciana, amb personalitat jurídica pròpia i plena capacitat per al compliment dels seus fins.
  
El seu funcionament i l'estructura interna hauran de ser democràtics.
  
Article 2
  
1. En el Col·legi Oficial d'ATS i DI de València s'incorporaran obligatòriament els qui es troben en possessió del títol de Diplomat en Infermeria, Ajudant Tècnic Sanitari, Infermer o Comare i vulguen exercir la seua professió en qualsevol de les seues modalitats, bé de forma independent o bé al servei de les Administracions Públiques o de qualssevol altres entitats públiques o privades.
  
2. Igualment, hauran de quedar incorporats els qui es troben en possessió del títol de Diplomat Universitari en Fisioteràpia o tinguen reconeguda aquesta especialitat, i pretenguen exercir o exercisquen la professió. Aquesta obligació subsistirà mentre no es constituïsca el Col·legi corresponent en aquest àmbit territorial.
  
3. Voluntàriament podran sol·licitar la col·legiació els qui estiguen en possessió d'algun d'aquests títols, i vulguen incorporar-se al Col·legi com col·legiats no en exercici, per no desenvolupar cap activitat professional.
  
Article 3
  
La seu del Col·legi Oficial d'ATS i DI de València està a la ciutat de València, Av. Blasco Ibáñez, núm. 64.
  
Per acord de la Junta de Govern podrà designar-se una altra seu, sense necessitat de modificar aquests Estatuts.
  
Article 4
  
El Col·legi Oficial d'ATS i DI de València estén la seua competència a tot el territori de la província de València.
  
Article 5
  
En tot allò que es refereix als aspectes institucionals i corporatius, el Col·legi d'ATS i DI de València es relacionarà amb la Conselleria de Presidència del Govern Valencià.
  
En tot allò que afecta al contingut de la professió, es relacionarà amb la Conselleria de Sanitat.
  
Capítol segon
  
Fins i funcions del col·legi
  
Article 6
  
Són fins fonamentals del Col·legi Oficial d'ATS i DI de València:
  
a) L'ordenació de l'exercici de la professió d'infermeria, dins del marc legal específic, en l'àmbit de la seua competència, en benefici tant de la societat a la qual serveixen com dels interessos generals que li són propis.
  
b) Vigilar l'exercici de la professió, facilitar el coneixement i compliment de leds disposicions legals que afecten la professió, i fer complir els principis deontològics i eticosocials de la professió d'infermeria, la seua dignitat i prestigi.
  
c) Vetlar per l'adequat nivell de qualitat de les prestacions professionals dels col·legiats. Per la qual cosa es promourà la formació i perfeccionament d'aquests.
  
d) La defensa dels interessos professionals dels col·legiats i la representació exclusiva de l'exercici de la professió.
  
Article 7
  
Per al compliment dels seus fins essencials, són funcions pròpies del Col·legi d'ATS i DI de València les següents:
  
a) Ordenar l'activitat professional dels col·legiats, vetlar per l'ètica, deontologia i la dignitat professional, i també pel respecte a causa dels drets dels particulars que contracten el seus serveis.
  
b) Exercir la potestat disciplinària en l'ordre professional i col·legial, sense perjuí de les competències del Consell Valencià de Col·legis Oficials d'Infermeria.
  
c) Procurar l'harmonia i col·laboració entre els col·legiats i impedir la competència deslleial entre aquests.
  
d) Exercir les accions que les lleis establisquen per a evitar l'intrusisme, sense perjuí de les actuacions d'inspecció i sanció a què estan obligades les Administracions Públiques.
  
e) Intervenir en via de conciliació o arbitratge en els conflictes que per motius professionals se susciten entre col·legiats o en aquells altres que el Col·legi siga designat per a administrar l'arbitratge conforme a l'article 10 a) de la Llei 36/1988, de 5 de desembre.
  
f) Organitzar cursos de formació i perfeccionament per als col·legiats, l'assistència als quals serà facultativa, i també organitzar activitats i serveis comuns de caràcter professional, cultural, assistencial, de previsió i anàlegs que siguen d'interés per als col·legiats.
  
g) Exercir la representació i defensa de la professió d'infermeria davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.
  
h) Participar en els òrgans consultius de l'administració en matèria sanitària, quan aquesta ho requerisca, o ho establisquen les disposicions aplicables.
  
i) Exercir totes les funcions que li siguen encomanades per les Administracions valencianes i col·laborar amb aquestes mitjançant la realització d'estudis i informes, elaboració d'estadístiques i altres activitats relacionades amb els seus fins que puguen ser sol·licitades o que acorden formular per iniciativa pròpia.
  
j) Col·laborar amb les universitats en l'elaboració dels plans d'estudi i preparar la informació necessària per a facilitar l'accés a la vida professional dels nous col·legiats.
  
k) Aprovar els seus pressuposts, i també regular i fixar les quotes dels col·legiats.
  
l) Facilitar als tribunals la relació de col·legiats que per la seua preparació i experiència professional puguen ser requerits per a intervenir com a pèrits en assumptes judicials o proposar-los a instància de l'autoritat judicial, i emetre informes i dictàmens quan siguen requerits per qualsevol jutjat o tribunal.
  
m) Establir barems d'honoraris, els quals tindran caràcter orientatiu.
  
n) Emetre informes i dictàmens, de caràcter no vinculant, en procediments judicials o administratius en els quals se susciten qüestions relatives als honoraris professionals.
  
ñ) Aprovar els estatuts i reglaments de règim interior.
  
o) Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.
  
Títol II
  
Dels col·legiats
  
Capítol primer
  
De l'adquisició, denegació i pèrdua
  
de la condició de col·legiat
  
Article 8
  
La col·legiació és obligatòria per a l'exercici professional per al qual habiliten les titulacions de diplomat en infermeria, ajudant tècnic sanitari, infermer o comare, conforme al que disposa l'article 3 de la Llei 2/1974, de 13 de febrer, de Col·legis Professionals i en la Llei 6/1997, de 4 de desembre, de Consells i Col·legis Professionals de la Comunitat Valenciana.
  
Article 9
  
El Col·legi Oficial d'ATS i DI de València està facultat per a verificar i exigir el compliment del deure de col·legiació.
  
Article 10
  
Per a adquirir la condició de col·legiat caldrà presentar la sol·licitud dirigida al president de la Junta de Govern, a la qual s'acompanyarà la documentació següent:
  
A) Certificat de naixement o Document Nacional d'Identitat.
  
B) Títol professional original o testimoni notarial d'aquest.
  
En el cas que no s'haguera rebut encara el títol professional, la Junta de Govern podrà concedir una col·legiació provisional, sempre que l'interessat presente el certificat acadèmic acreditatiu d'haver finalitzat els estudis i el resguard que justifique tenir abonats els drets d'expedició del títol corresponent, el qual tindrà obligació de presentar en el Col·legi per al seu registre, quan li siga facilitat.
  
C) Rebut acreditatiu d'haver satisfet la quota d'incorporació.
  
Els qui pretenguen incorporar-se al Col·legi d'ATS i DI de València, si pertangueren amb anterioritat a un altre, hauran de presentar el certificat lliurat pel Col·legi d'origen en el qual s'expresse si està al corrent del pagament de les quotes col·legials i no estar inhabilitat temporalment o definitivament per a l'exercici de la professió.
  
Article 11
  
La Junta de Govern acordarà, en el termini màxim d'un mes, allò que estime pertinent sobre la sol·licitud de col·legiació, i en aquest termini practicarà les comprovacions que crega necessàries, per la qual cosa podrà requerir del sol·licitant els documents i els aclariments complementaris.
  
Article 12
  
1. La sol·licitud de col·legiació només podrà ser denegada pels motius següents:
  
a) Quan els documents presentats siguen insuficients o oferisquen dubtes sobre la seua legitimitat i no s'hagen completat o esmenat en el termini assenyalat a l'efecte, o quan el sol·licitant haja falsejat les dades i documents necessaris per a la col·legiació.
  
b) Quan el sol·licitant haguera sofert alguna condemna per sentència ferma dels tribunals que en el moment de la sol·licitud l'inhabilite per a l'exercici professional.
  
c) Quan haguera sigut sancionat disciplinàriament amb l'expulsió d'aquest o un altre Col·legi, mentre no s'extingisca la responsabilitat disciplinària.
  
d) Quan en formular la sol·licitud estiguera suspés de l'exercici de la professió en virtut de correcció disciplinària imposada per un altre Col·legi.
  
2. Si la Junta de Govern acordara denegar la col·legiació, ho comunicarà a l'interessat dins dels deu dies següents a la data de l'acord, i expressarà els fonaments de la denegació i els recursos possibles.
  
3. Contra l'acord denegatori de la col·legiació podrà formular l'interessat recurs d'alçada davant del Consell Valencià de Col·legis Oficials d'Infermeria. Contra la resolució desestimatòria del recurs podrà l'interessat recórrer davant de la Jurisdicció Contenciosa Administrativa.
  
Article 13
  
La col·legiació dels nacionals dels Estats membres de la Unió Europea que estiguen prèviament establits, amb caràcter permanent, en qualsevol dels mencionats Estats, es regirà per la legislació comunitària i el dret intern del país d'establiment en desenvolupament d'aquesta legislació.
  
Per a la col·legiació de titulats d'altres països hom s'atendrà a allò que determinen les disposicions vigents.
  
Article 14
  
1. La condició de col·legiat es perdrà:
  
a) Per falta de pagament de quatre quotes ordinàries o una extraordinària, sempre que així ho acorde la Junta de Govern.
  
b) Per condemna ferma que comporte l'accessòria d'inhabilitació per a l'exercici de la professió.
  
c) Per expulsió del Col·legi acordada en expedient disciplinari.
  
d) A petició pròpia formulada davant de la Junta de Govern, sempre que complisca els requisits necessaris per a ser donat de baixa en el Col·legi.
  
2. En tot cas, la pèrdua de la condició de col·legiat per les causes dels apartats a), b) i c) haurà de ser comunicada per escrit a l'interessat, moment en el qual assortirà efecte.
  
3. En el supòsit de l'apartat a), es requerirà a l'interessat perquè procedisca al pagament i formule totes les al·legacions que estime oportunes que en el termini de quinze dies. Transcorregut aquest termini sense efectuar el pagament o justificar la seua improcedència, se li comunicarà la pèrdua de la condició de col·legiat, que no té caràcter de sanció disciplinària i s'entén sense perjuí de la facultat del Col·legi de reclamar judicialment l'import de les quotes pendents de pagament.
  
Sense perjuí de l'anterior, el col·legiat podrà rehabilitar els seus drets pagant el que deu i la quantitat que corresponga com a quota d'incorporació.
  
Article 15
  
Podran ser col·legiats d'honor del Col·legi d'ATS i DI de València aquelles persones que reben aquest nomenament per acord de la Junta de Govern, en atenció als mèrits o serveis destacats prestats a favor de la professió o de la sanitat en general.
  
Capítol II
  
Drets i deures dels col·legiats
  
Article 16
  
Els col·legiats tindran els drets següents::
  
a) Participar en la gestió corporativa i, per tant, exercir el dret de petició i el de sufragi actiu i passiu per a l'elecció dels membres dels òrgans de govern, per mitjà dels procediments i amb els requisits dels presents estatuts.
  
b) Promoure actuacions dels òrgans de govern per mitjà d'iniciatives formulades en els termes previstos en els presents Estatuts.
  
c) Ser defesos, a petició pròpia, pel Col·legi quan siguen vexats o perseguits amb motiu de l'exercici professional.
  
d) Ser representats i assessorats pel Col·legi quan necessiten presentar reclamacions fundades a les autoritats, tribunals, entitats públiques o privades i en totes les divergències que sorgisquen amb ocasió de l'exercici professional, i seran a càrrec del col·legiat sol·licitant les despeses i costes jurídiques que el procediment ocasione, excepte decisió contrària de la Junta de Govern.
  
e) Crear agrupacions representatives d'interessos específics al si del Col·legi, amb sotmetiment, en tot cas, als òrgans de govern.
  
f) Pertànyer a les entitats de previsió establides per a protegir els professionals.
  
g) Actuar en l'exercici professional amb total llibertat i independència, sense més limitacions que les previstes en la llei, les normes deontològiques o aquests Estatuts.
  
h) No suportar altres càrregues corporatives que les assenyalades per les lleis, aquests Estatuts o les vàlidament acordades pels òrgans de govern.
  
I.) Sol·licitar informació sobre els aspectes de la vida col·legial.
  
j) Remoure els titulars dels òrgans de govern mitjançant el vot de censura regulat en aquests Estatuts.
  
Article 17
  
Els col·legiats tindran els deures següents:
  
a) Complir el que disposen aquests Estatuts, i també les decisions d'aquest Col·legi i del Consell Valencià de Col·legis Oficials d'Infermeria, sense perjuí del dret d'impugnació.
  
b) Complir les normes deontològiques de la professió.
  
c) Estar al corrent en el pagament de les quotes col·legials ordinàries i extraordinàries.
  
d) Dur amb la màxima lleialtat les relacions amb el Col·legi i amb els altres col·legiats.
  
e) Denunciar els casos d'intrusisme o d'exercici il·legal dels quals tinga coneixement.
  
f) Comunicar al Col·legi els seus canvis de residència o domicili.
  
g) Tramitar per conducte del Col·legi, el qual cursarà amb el seu preceptiui informe, tota petició o reclamació que haja de formular al Consell Valencià de Col·legis Oficials d'Infermeria.
  
Títol tercer
  
Funcionament del col·legi
  
Capítol primer
  
Dels òrgans de govern
  
Article 18
  
Els òrgans de govern del Col·legi d'ATS i DI de València són:
  
a) L'Assemblea General.
  
b) La Junta de Govern.
  
Secció primera
  
De l'Assemblea General
  
Article 19
  
1. L'Assemblea General, constituïda per la totalitat dels col·legiats, és el màxim òrgan de govern del Col·legi, on es forma i expressa la voluntat de la corporació, sense perjuí de les competències exclusives que aquests Estatuts atribueixen a la Junta de Govern.
  
Els seus acords, vàlidament adoptats, són obligatoris fins i tot per als col·legiats dissidents o absents, sense perjuí del dret d'impugnació que puga correspondre'ls.
  
2. L'Assemblea General és l'encarregada de decidir, amb caràcter deliberant i decisori, sobre els assumptes següents:
  
a) L'aprovació i modificació dels Estatuts d'aquest Col·legi i dels reglaments de règim interior per al desenvolupament d'aquests.
  
b) L'aprovació del balanç i la liquidació pressupostària de cada exercici, i també dels pressuposts anuals d'ingressos i de despeses.
  
c) L'aprovació de les quotes d'incorporació, quotes ordinàries i extraordinàries que han de satisfer els col·legiats.
  
d) L'aprovació o censura de la gestió de la Junta de Govern o de qualsevol dels seus membres.
  
e) L'aprovació de les normes i quantia d'honoraris professionals a proposta del ple de la Junta de Govern, els quals tindran caràcter orientatiu.
  
f) La fusió, absorció, segregació i dissolució del Col·legi.
  
g) L'adquisició, alienació, gravamen i la resta d'actes jurídics de disposició sobre béns immobles de la corporació.
  
h) Aquells assumptes sotmesos pel ple de la Junta de Govern que, al seu parer, meresquen aquesta atenció en raó de la seua específica transcendència col·legial.
  
Article 20
  
1. L'Assemblea General es reunirà amb caràcter ordinari dues vegades dins de l'any. La primera d'aquestes dins dels dos mesos següents al tancament de l'exercici econòmic (el trenta-un de desembre), per tal de sotmetre a la seua aprovació o no, el balanç de situació i la liquidació del pressupost, i també el pressupost d'ingressos i despeses. Haurà de reunir-se novament als sis mesos per a informar als col·legiats de la gestió realitzada.
  
Amb caràcter extraordinari, a iniciativa de la Junta de Govern, o quan així ho sol·licite el quinze per cent dels col·legiats, en aquest cas s'acceptarà l'ordre del dia que obligatòriament hauran d'acompanyar a la sol·licitud i serà convocada dins dels deu dies següents a la presentació de la sol·licitud.
  
2. Quan la convocatòria extraordinària tinga per objecte una moció de censura de la Junta de Govern o d'algun dels seus membres, la petició haurà de ser subscrita com a mínim pel vint per cent dels col·legiats i expressarà amb claredat els motius en els quals es fonamenta i no podran ser tractats en aquesta més assumptes que els expressats en la convocatòria.
  
3. La convocatòria serà feta per la secretaria, amb el mandat previ del president. Serà publicada al tauler d'anuncis i notificada per escrit a tots els col·legiats, com a mínim amb quinze dies naturals d'antelació, i determinarà el lloc, dia i l'hora en què haurà de celebrar-se, en primera i segona convocatòria.
  
Article 21
  
1. L'ordre del dia de l'Assemblea serà fixat pel ple de la Junta de Govern i anirà acompanyat de la convocatòria.
  
2. El president de la Junta de Govern obrirà i tancarà la sessió fent de moderador.
  
3. De les reunions el secretari alçarà acta, en la qual es reflectirà els assumptes tractats i els acords adoptats. L'acta serà transcrita a un llibre foliat, amb la aprovació per l'Assemblea General immediata posterior.
  
4. Si en l'ordre del dia es consigna el punt de precs i preguntes, aquests seran el més concrets possibles, sense que aquests assumptes puguen ser objecte de discussió ni de votació.
  
5. El president elegirà tres interventors entre els col·legiats presents en l'Assemblea.
  
Article 22
  
1. Per a la vàlida constitució de l'Assemblea General, ja siga ordinària o extraordinària, caldrà, en primera convocatòria, la presència de la meitat més un dels col·legiats amb dret a vot. Si no s'aconseguira aquest quòrum quedarà vàlidament constituïda en segona convocatòria, com a mínim mitja hora més tard, qualsevol que siga el nombre de col·legiats presents.
  
2. Els acords de l'Assemblea General s'adoptaran per majoria simple dels vots emesos pels col·legiats assistents, excepte en els supòsits expressament previstos en aquests Estatuts.
  
3. No s'admetrà el vot delegat.
  
Article 23
  
1. Per a adoptar vàlidament els acords d'aprovació o modificació d'Estatuts, alienació d'immobles o constitució de qualsevol gravamen sobre aquests o fusió, absorció, segregació i dissolució del Col·legi, s'exigirà un quòrum d'assistència de la meitat més un dels col·legiats amb dret a vot. Si no es reuneix aquest quòrum se celebrarà nova Assemblea General, dins de les 24 hores següents a la primera convocatòria, la qual podrà adoptar acords per majoria simple i sense quòrum especial d'assistència.
  
2. En la convocatòria de l'Assemblea General s'anunciarà l'hora i data de la segona, per al supòsit que no es reunira quòrum en la primera.
  
3. Sense perjuí del que disposa l'apartat anterior, la fusió, absorció, segregació i dissolució del Col·legi requerirà l'aprovació per Decret del Govern valencià o llei de la Generalitat, conforme amb el que disposa l'article 8 de la Llei 6/1997, de 4 de desembre.
  
Article 24
  
Si l'Assemblea General Extraordinària tinguera per objecte la moció de censura, requerirà un quòrum d'assistència, com a mínim, de la meitat més un del cens de col·legiats en exercici. Perquè prospere, s'exigirà el vot favorable de la meitat més un del cens de col·legiats en exercici.
  
Secció segona
  
De la Junta de Govern
  
Article 25
  
La Junta de Govern és l'òrgan encarregat de la representació general de la voluntat expressada per l'Assemblea General, la direcció, l'administració i la gestió ordinària del Col·legi.
  
La Junta de Govern actuarà en ple o en Comissió Permanent.
  
Article 26
  
El ple de la Junta de Govern estarà integrat per:
  
A) El president.
  
B) El vicepresident.
  
C) El secretari.
  
D) El tresorer.
  
E) Cinc vocals
  
Article 27
  
Són competències del ple de la Junta de Govern:
  
1. Executar els acords de l'Assemblea General
  
2. L'autorització per a atorgar poders generals o especials per part del president a procuradors, lletrats o mandataris, excepte els casos d'urgència.
  
3. La convocatòria d'eleccions per a cobrir càrrecs de la Junta de Govern.
  
4. La designació temporal de membres de la Junta de Govern, quan els seus càrrecs queden vacants.
  
5. La convocatòria de l'Assemblea General i la confecció del corresponent ordre del dia.
  
6. L'exercici de la potestat sancionadora d'acord amb el que preveu aquests Estatuts.
  
7. Acordar o denegar l'admissió de col·legiats, i també proposar a l'Assemblea General la concessió de distincions i premis.
  
8. Recaptar i administrar els recursos econòmics del Col·legi.
  
9. La confecció i proposta a l'Assemblea General del projecte de pressuposts d'ingressos i de despeses.
  
10. La regulació de la compensació per les despeses que ocasione l'exercici dels càrrecs col·legials i la retribució del secretari.
  
11. La creació, regulació i ordenació dels serveis adequats per al millor compliment dels fins col·legials.
  
12. Totes aquelles altres competències que no estiguen expressament atribuïdes a l'Assemblea General.
  
Article 28
  
1. El ple de la Junta de Govern es reunirà ordinàriament una vegada al mes, com a mínim, i extraordinàriament quan ho sol·liciten, com a mínim un terç dels seus membres o les circumstàncies ho aconsellen, segons el parer de la Comissió Permanent o del president.
  
Les convocatòries seran fetes per la secretaria, amb el mandat previ de la presidència, la qual fixarà l'orde del dia, amb tres dies naturals d'antelació com a mínim. Seran vàlides les sessions de la Junta de Govern que, tot i que no hagen siguts convocades en forma, assistisquen la totalitat dels seus membres.
  
El president està facultat per a convocar el ple en qualsevol moment amb caràcter d'urgència, quan, al seu parer, les circumstàncies ho exigisquen, bé per escrit, oral, telegràficament o telefònicament, sempre que quede constància de la seua realització.
  
2. Perquè puguen adoptar-se vàlidament els acords en primera convocatòria serà requisit indispensable que concórreguen la majoria de membres que integren el ple de la Junta. En segona convocatòria, seran vàlids els acords adoptats per majoria simple, qualsevol que siga el nombre d'assistents. En cas d'empat decidirà el vot de qualitat del president.
  
Article 29
  
La Comissió Permanent de la Junta de Govern estarà integrada per:
  
A) El president.
  
B) El vicepresident.
  
C) El secretari.
  
D) El Tresorer.
  
Article 30
  
Són competències de la Permanent de la Junta de Govern aquells assumptes que resolga per delegació del ple de la Junta de Govern i, en general, aquelles funcions que no siguen competència de l'Assemblea General i tampoc del ple i es consideren necessàries per al compliment i desenvolupament dels fins col·legials.
  
Article 31
  
1. La Comissió Permanent es reunirà per citació del president, qui fixarà l'ordre del dia, ordinàriament una vegada al mes i amb major freqüència quan els assumptes així ho requerisquen o ho sol·liciten per escrit tres dels seus membres.
  
2. La convocatòria de la Comissió Permanent es cursarà amb quaranta-vuit hores d'antelació amb les mateixes formalitats i requisits que el Ple, el president queda facultat per a convocar-la d'urgència en qualsevol moment. No obstant això, la Comissió Permanent quedarà vàlidament constituïda, inclús sense convocatòria prèvia, quan es troben reunits tots els seus membres i així s'acorde per unanimitat.
  
3. L'assistència a les reunions de la Junta de Govern o Comissió Permanent és obligatòria. La falta no justificada a tres consecutives o cinc alternes s'estimarà com a causa de cessament, conforme al que preveu l'article 53 d'aquests Estatuts.
  
Article 32
  
1. Les Actes de les Assemblees Generals i de les Juntes de Govern seran transcrites, per separat, en dos llibres que a l'efecte es duran obligatòriament en el Col·legi.
  
2. Les actes de la Junta de Govern seran firmades pel president i pel secretari.
  
3. Les de les Assemblees Generals seran aprovades amb les firmes del president, del secretari i de tres interventors, designats per l'Assemblea General.
  
Subsecció I
  
De les eleccions a la Junta de Govern
  
Article 33
  
1. Tots els nomenaments de càrrecs directius tindran un mandat de cinc anys de duració, i poden ser reelegits indefinidament.
  
2. La renovació dels càrrecs de la Junta de Govern es verificarà per meitat cada trenta mesos. La primera renovació afectarà el president, secretari i els vocals 2n, 4t i 5é; la segona, el vicepresident, tresorer i vocals 1r i 3r.
  
Article 34
  
Les eleccions se celebraran amb antelació suficient a la data d'acabament del període de mandat dels càrrecs, de manera que siga possible el compliment dels terminis establits per a les eleccions en els presents estatuts.
  
Article 35
  
1. En el cas que es produïsca vacant d'un càrrec de la Junta de Govern, per qualsevol de les causes previstes en l'article 53 dels presents Estatuts, abans de l'expiració del període normal de mandat, la Junta de Govern designarà un substitut en el termini màxim d'un mes, el qual exercirà el càrrec fins a la provisió d'aquesta vacant per nova elecció.
  
2. Si la vacant afecta el càrrec de president serà substituït pel vicepresident.
  
3. En el cas que les vacants afecten la meitat o més membres de la Junta de Govern, es convocaran eleccions immediatament, conforme al que preveuen aquests Estatuts.
  
Article 36
  
Els membres de la Junta de Govern seran elegits en elecció lliure, directa i secreta. Podran participar en les eleccions tots els col·legiats que figuren incorporats el dia anterior a la convocatòria d'eleccions, inclosos els col·legiats jubilats.
  
Article 37
  
1. La convocatòria per a les eleccions dels membres de la Junta de Govern serà anunciada dins dels cinc dies naturals següents a la seua adopció, mitjançant la seua inserció en el tauler d'anuncis de la seu col·legial i la publicació en la revista oficial o circulars del Col·legi d'ATS i DI que seran remeses a tots els col·legiats.
  
2. En l'anunci de les eleccions haurà de constar relació numerada dels càrrecs que són objecte de les eleccions, calendari electoral, el dia i lloc de celebració d'aquestes i l'horari d'obertura i tancament de les urnes.
  
Article 38
  
Podran ser membres de la Junta de Govern tots els col·legiats majors d'edat, excepte els compresos en algun dels supòsits següents:
  
a) Estar condemnat per sentència ferma que porte aparellada la inhabilitació per a càrrecs públics.
  
b) Deure quotes col·legials ordinàries o extraordinàries en el moment de convocar-se les eleccions.
  
c) Els col·legiats als quals s'haja imposat sanció disciplinària per falta greu o molt greu, quan no s'haja extingit la responsabilitat disciplinària.
  
Article 39
  
1. Els candidats hauran de complir els requisits que assenyala l'article 38 i sol·licitar-ho per escrit a la Junta de Govern. La sol·licitud podrà fer-se en forma individual o en candidatura conjunta.
  
2. Les candidatures hauran de presentar-se en la secretaria del Col·legi dins dels vuit dies naturals següents al dia en què es faça pública la convocatòria.
  
Article 40
  
La Junta de Govern, dins dels tres dies següents hàbils al de l'expiració del termini per a presentar candidatures, proclamarà la relació de candidats admesos, i la dels càrrecs als quals opten cadascun.
  
Article 41
  
1. Alhora que es publica les candidatures admeses, s'exposarà en el tauler d'anuncis del Col·legi el cens electoral que inclourà el nom i cognoms dels col·legiats.
  
2. Dins dels deu dies naturals següents a la publicació del cens, els col·legiats podran formular reclamacions per a la correcció d'errades, les quals seran resoltes per la Junta de Govern, dins dels cinc dies hàbils següents, que notificarà la resolució a cada col·legiat reclamant.
  
3. Una vegada publicat el cens definitiu es farà lliurament d'un exemplar a cada candidat que ho sol·licite, amb l'expressió del nom i cognoms dels col·legiats. El Col·legi, a través del servei d'etiquetatge, remetrà als col·legiats la publicitat de les candidatures que així ho sol·liciten. Les despeses de publicitat aniran a càrrec de les candidatures, i es podrà exigir un dipòsit previ per l'import que determine la Junta de Govern. Les candidatures podran utilitzar el Butlletí Informatiu del Col·legi a aquests efectes.
  
Article 42
  
Des de la publicació de l'acte de proclamació de candidats fins a la data prevista d'eleccions haurà de transcórrer un termini mínim de 30 dies naturals.
  
Article 43
  
Tot el territori al qual s'estén la jurisdicció del Col·legi formarà un sol districte electoral, i la Mesa Electoral es constituirà en els locals del Col·legi.
  
Article 44
  
1. En el dia i hora que assenyale la convocatòria quedarà constituïda la Mesa Electoral, sota la presidència d'un membre de la Junta de Govern auxiliat per dos interventors, els quals seran els col·legiats de major i de menor edat que en el moment de constituir-se la Mesa estiguen presents a la Sala. El de menor edat farà les funcions de secretari.
  
2. Els candidats o candidatures podran nomenar un interventor en la Mesa electoral, fet que hauran de notificar a la Junta de Govern amb una antelació mínima de cinc dies abans de la celebració d'eleccions. L'interventor haurà de reunir els mateixos requisits que l'article 38 exigeix als membres de la Junta de Govern.
  
Article 45
  
1. En la Mesa Electoral hi haurà una urna per als vots dels col·legiats que acudisquen personalment i una altra per als vots emesos per correu.
  
2. Les urnes hauran d'estar tancades i segellades, amb una ranura que permeta dipositar els vots. En l'exterior de cada urna haurà d'estar assenyalat clarament el seu contingut.
  
3. En cada mesa electoral hi haurà a disposició dels col·legiats que vullguen emetre el seu vot personalment un nombre suficient de paperetes de cada una de les candidatures que es presenten i de sobres especials de votació.
  
4. Les paperetes de vot, que seran editades pel Col·legi, hauran de ser blanques i de la mateixa grandària, i duran impresos, en una única cara i correlativament, els càrrecs a l'elecció dels quals es procedeix. Les candidatures podran sol·licitar del Col·legi la impressió de paperetes amb els noms dels candidats per al càrrec a què cadascú aspira. Els costs d'edició aniran a càrrec de cada candidatura, la qual haurà d'efectuar un dipòsit previ en el Col·legi per a garantir el pagament, que serà un percentatge dels costos d'impressió.
  
Article 46
  
1. Constituïda la Mesa Electoral, el president indicarà el començament de la votació a l'hora fixada en la convocatòria.
  
2. Els votants que acudisquen personalment a exercir el vot hauran d'acreditar davant de la Mesa la seua condició de col·legiats. La Mesa comprovarà la seua inclusió en el cens i pronunciarà en veu alta el nom i cognom del votant, indicant que vota, moment en què introduirà el sobre amb la papereta en l'urna corresponent.
  
3. A l'hora que es fixe en la convocatòria el president de la Mesa Electoral notificarà l'acabament de la votació. Seguidament es procedirà a l'escrutini dels vots obtinguts per cada candidat, nomenant en veu alta els candidats elegits en cada papereta
  
.
  
4. Seran nuls, a més d'allò assenyalat per al vot per correu, tots els vots recaiguts en persones que no figuren en les candidatures aprovades, i també les paperetes que continguen frases o expressions distintes del nom i càrrec del candidat proclamat.
  
5. Finalitzat l'escrutini dels vots i sumats els resultats de la Mesa Electoral, el president proclamarà els resultats, amb els vots obtinguts per cada candidat, i també assenyalarà els vots nuls i en blanc.
  
6. Del desenvolupament de la votació i dels resultats d'aquesta s'alçarà acta, firmada per tots els components de la Mesa Electoral i els interventors, la qual serà trasmesa a la Junta de Govern; el Col·legi expedirà els corresponents nomenaments als col·legiats que hagen obtingut la majoria de vots, la presa de possessió dels quals s'efectuarà el dia que assenyale la Junta de Govern dins del termini establit en els Estatuts.
  
Article 47
  
1. Podran emetre el vot per correu, en la forma prevista en els presents Estatuts:
  
A) Els col·legiats que no residisquen a la ciutat de València.
  
B) Els col·legiats que residisquen en aquesta capital i que per causa de malaltia o una altra raó que s'haurà de justificar documentalment, no puguen desplaçar-se a la seu electoral a dipositar personalment el seu vot.
  
C) Els col·legiats jubilats.
  
2. Els col·legiats que vullguen exercir el vot per correu hauran de sol·licitar-ho individualment, bé en compareixença personal a les oficines del Col·legi o per escrit dirigit a la secretaria del Col·legi. El col·legiat haurà d'acreditar la seua identitat mitjançant l'exhibició del DNI o carnet de col·legiat en la compareixença personal per a sol·licitar el vot per correu. Si la sol·licitud es formula per escrit, haurà de fer-se constar totes les dades identificadores, inclòs el DNI o carnet de col·legiat, acompanyant en qualsevol cas de la fotocòpia del document acreditatiu de la identitat amb la seua firma.
  
3. Els col·legiats que residisquen en la ciutat de València i vullguen exercir el vot per correu hauran de comparéixer a les oficines del Col·legi o adjuntar a la sol·licitud escrita el certificat o acreditació de la malaltia o la raó justificada que els impedisca desplaçar-se a la seu electoral per a dipositar personalment el vot en la data de les eleccions.
  
Queden exceptuats d'aquest requisit els col·legiats jubilats.
  
Article 48
  
1. El secretari del Col·legi certificarà la petició de vot i prendrà nota en el cens perquè el dia de les eleccions no es realitze el vot personalment.
  
2. En el termini de 24 hores des de la sol·licitud, la Secretaria del Col·legi remetrà per correu certificat amb justificant de recepció al domicili que conste en els arxius del col·legi una papereta de cada candidatura, un sobre blanc i un sobre exterior, en el qual es farà constar en l'anvers la paraula ?ELECCIONS- i en el revers la següent inscripció:
  
«conté les paperetes per a l'elecció de la Junta de Govern del Col·legi Oficial d'ATS i DI de València»
  
Nom i cognoms
  
Adreça
  
Núm. col·legiat Firma»
  
Article 49
  
La papereta de votació haurà d'introduir-se doblegada en el sobre blanc que es tancarà i s'introduirà en un sobre exterior. El vot per correu serà remés per correu certificat a la seu del Col·legi.
  
Article 50
  
1. Els vots per Correu hauran de dirigir-se al secretari de la Junta de Govern qui els custodiarà fins al moment de l'inici de les eleccions, després els lliurarà a la Mesa Electoral, i seran introduïts en una urna designada a l'efecte.
  
2. S'admetran els vots per Correu que es reben en la seu electoral fins al moment del tancament de la votació.
  
3. Una vegada finalitzades les eleccions, es procedirà en primer lloc a l'obertura de l'urna amb els vots per correspondència, els sobres tancats amb les paperetes seran introduïts a l'urna general, els quals només seran oberts en fer-se l'escrutini.
  
Article 51
  
1. Serà declarat nul tot vot per Correu que no complisca estrictament la normativa prevista en aquests Estatuts col·legials.
  
2. Els col·legiats que sol·liciten votar per Correu no podran votar personalment.
  
3. S'alçarà acta sobre el nombre de sobres rebuts.
  
Article 52
  
1. La composició de la Junta de Govern que resulte de les eleccions serà notificada a la Conselleria de Presidència, a la Conselleria de Sanitat i al Consell Valencià de Col·legis Oficials d'Infermeria.
  
2. Igualment haurà d'inscriure's en el Registre de Col·legis Professionals i de Consells Valencians de Col·legis Professionals tota modificació que es produïsca en la composició de la Junta de Govern.
  
3. El Consell Valencià de Col·legis d'Infermeria de la Comunitat Valenciana tutelarà el desenvolupament electoral i vetlarà pel compliment dels requisits establits en aquests Estatuts.
  
Article 53
  
Els membres de la Junta de Govern del Col·legi d'ATS i DI de València cessaran per les causes següents:
  
a) Incompliment sobrevingut dels requisits estatutaris per a exercir el càrrec.
  
b) Expiració del termini per al qual van ser elegits o designats.
  
c) Renúncia de l'interessat.
  
d) Inassistència injustificada a tres sessions constitutives o cinc alternes de la Junta de Govern dins del mateix any.
  
e) Aprovació de moció de censura per l'Assemblea General.
  
Subsecció II: Dels càrrecs de la Junta de Govern
  
Article 54
  
1. El president ostenta la representació institucional del Col·legi davant les autoritats i els organismes, i vetlarà dins de la província pel compliment de les prescripcions reglamentàries i dels acords i disposicions dictats pels òrgans de govern.
  
2. A més li corresponen en l'àmbit provincial les funcions següents:
  
A) Convocar i presidir les Juntes de Govern i les Assemblees Generals ordinàries i extraordinàries.
  
B) Obrir, dirigir i alçar les sessions.
  
C) Firmar les actes que li corresponga, una vegada aprovades.
  
D) Autoritzar l'obertura de comptes corrents bancàries, les imposicions que es facen i els talons o xecs per a retirar quantitats, conjuntament amb el tresorer.
  
E.) Visar els certificats que expedisca el secretari del Col·legi.
  
F.) Aprovar els lliuraments i ordres de pagament i llibres de comptabilitat junt amb el tresorer.
  
G) Vetlar amb el major interés per la bona conducta professional dels col·legiats i pel decor del Col·legi.
  
H) Autoritzar els informes i comunicacions que s'adrecen a les autoritats, corporacions i particulars.
  
I) Gestionar tot allò que convinga a l'interés del Col·legi.
  
J) Atorgar poders generals i especials per a plets, prèvia autorització de la Junta de Govern, excepte en els casos d'urgència, en els quals podrà atorgar-los però retrà compte a la Junta de Govern en la primera reunió que aquesta celebre.
  
3. En els pressuposts col·legials es fixaran les partides necessàries per a atendre decorosament a les despeses de representació de la presidència del Col·legi.
  
Article 55
  
El vicepresident portarà a terme totes aquelles funcions que li encomane el president, a qui substituirà en cas d'absència, malaltia, renúncia, abstenció o recusació sense necessitat de justificació davant tercers. Vacant la presidència, el vicepresident, prèvia ratificació de la Junta de Govern assumirà la presidència fins a l0'acabament del mandat.
  
Article 56
  
Sense perjuí de les altres funcions que es deriven dels presents Estatuts, de les disposicions vigents i de les ordres emanades de la Presidència, corresponen al secretari les funcions següents:
  
A) Redactar i dirigir els oficis de citació per a tots els actes del Col·legi, segons les ordres que reba del president amb l'antelació deguda.
  
B) Redactar les actes de les Assemblees Generals i de les Juntes de Govern.
  
C) Portar els llibres necessaris per a un bon i ordenat servei, a més dels necessaris llibre de registre de títols, el llibre d'actes i aquell altre on s'anoten les sancions que s'imposen als col·legiats.
  
D.) Rebre i retre compte al president de totes les comunicacions i sol·licituds remeses al Col·legi.
  
E) Expedir amb el vistiplau del president els certificats sol·licitats pels col·legiats.
  
F) Redactar anualment la memòria que reculla les vicissituds de l'any, la qual haurà de llegir-se en l'Assemblea General Ordinària.
  
G.) Assumir la direcció dels serveis administratius, de l'arxiu i la direcció del personal del Col·legi, d'acord amb les disposicions d'aquests Estatuts.
  
El càrrec de secretari serà retribuït amb l'assignació que acorde la Junta de Govern.
  
Article 57
  
El tresorer té encomanades les funcions següents:
  
a) Recaptar i custodiar els fons del Col·legi.
  
b) Disposar que la comptabilitat del Col·legi siga duta pel sistema i d'acord amb les normes fixades en els presents Estatuts.
  
c) Pagar els lliuraments, autoritzats amb les firmes del president i secretari de la corporació, i també autoritzar els xecs i talons dels comptes corrents bancaris.
  
d) Ingressar i retirar fons dels comptes bancaris, conjuntament amb el president.
  
e) Redactar anualment el projecte del pressupost, el qual serà aprovat per la Junta de Govern i per l'Assemblea General.
  
f) Formular mensualment el compte d'ingressos o despeses del mes anterior i de l'exercici econòmic vençut.
  
g) Controlar la comptabilitat i verificar la caixa.
  
h) Dur l'inventari detallat dels béns del Col·legi, dels quals és l'administrador.
  
Capítol segon
  
Del règim econòmic
  
Article 58
  
El Col·legi Oficial d'ATS i DI de València gaudirà de plena autonomia en la gestió i administració dels seus béns, la qual serà encomanada al ple de la Junta de Govern i sotmesa a l'aprovació de l'Assemblea General.
  
Article 59
  
Els fons dels Col·legis seran els procedents de les quotes d'incorporació, quotes ordinàries i extraordinàries, la participació assignada en els certificats, segells autoritzats, impresos de caràcter oficial, la part fixada o que es fixe d'ara endavant per les prestacions de serveis generals, habilitació, etc., productes de l'alienació de béns mobles i immobles, interessos meritats pels dipòsits bancaris i els llegats o donatius efectuats pels particulars o professionals i, en general, tots aquells béns que per qualsevol via puga adquirir el Col·legi.
  
Article 60
  
El pagament de quotes es realitzarà conforme a les regles següents:
  
a) Els col·legiats satisfaran en incorporar-se al Col·legi Oficial d'ATS i DI de València una quota d'incorporació uniforme, l'import de la qual serà fixada i podrà modificar-la l'Assemblea General.
  
Els col·legiats que pretenguen incorporar-se al Col·legi de València, procedents d'un altre Col·legi d'ATS i DI no estan obligats a abonar la quota d'entrada, sempre que conste en el certificat haver-la abonat en el Col·legi de procedència.
  
b) Els col·legiats, amb exercici o sense, estan obligats a satisfer les quotes ordinàries, l'import de les quals serà fixat per l'Assemblea General.
  
c) En cas de dèbits o pagaments extraordinaris, l'Assemblea General podrà establir quotes extraordinàries el pagament de les quals és obligatori per a tots els col·legiats.
  
Article 61
  
1. Les despeses del Col·legi seran només les necessàries per al sosteniment decorós dels serveis, sense que puga efectuar-se cap pagament no previst en el pressupost aprovat, tret que la Junta de Govern acorde l'habilitació d'un suplement de crèdit.
  
2. La Junta de Govern podrà habilitar suplements de crèdits en els següents supòsits:
  
A) Pagament de tributs estatals, autonòmics o locals, quan l'augment de la despesa derive d'una disposició legal o reglamentària.
  
B) Pagament de personal, quan l'augment de la despesa es derive d'una disposició legal o estatutària.
  
C.) Quan siga necessari atendre altres despeses no previsibles i d'ineludible compliment.
  
3. Per a efectuar els pagaments de les despeses realitzades serà indispensable la conformitat prèvia i conjunta del president i del tresorer.
  
4. El Col·legi Oficial d'ATS i DI de València mantindrà els comptes bancaris que crega necessaris per al millor desenvolupament de la seua activitat, i procurarà, quan siga possible, efectuar els pagaments a través d'aquests, bé mitjançant transferències o xecs. Les firmes autoritzades de cada compte bancari seran les dels president i el tresorer.
  
5. En els pressuposts anuals es fixaran les partides necessàries per a atendre les despeses de representació del president i la resta de membres de la Junta de Govern, de forma que aquests puguen desenvolupar dignament les seues funcions. Igualment, l'Assemblea podrà acordar la fixació de retribucions amb caràcter estable o transitori al president i la resta de membres de la Junta de Govern.
  
6. Igualment seran fixades partides pressupostàries per a atendre les despeses dels col·laboradors de la Junta de Govern, així com aquelles destinades a promoure la investigació, docència, i subvencionar els col·legiats per treballs d'aquesta mena, i que ho meresquen segons el parer de la Junta de Govern.
  
Article 62
  
1. La confecció de l'avantprojecte del pressupost d'ingressos i despeses correspon al tresorer, el qual, conjuntament amb el balanç de situació i la liquidació del pressupost d'ingressos i despeses corresponents a l'any anterior, el sotmetrà a l'aprovació del ple de la Junta de Govern.
  
2. Una vegada obtinguda aquesta, seran sotmesos a l'aprovació preceptiva de l'Assemblea General, en el termini assenyalat en l'article 20 dels Estatuts.
  
3. Durant els deu dies hàbils anteriors a la celebració de l'Assemblea, el projecte de pressuposts estarà a disposició de qualsevol col·legiat que el sol·licite, en la seu col·legial.
  
Article 63
  
El projecte de pressuposts, el balanç i la liquidació del pressupost de l'any anterior estarà a disposició de qualsevol col·legiat que el sol·licite, amb l'antelació necessària, en la seu col·legial.
  
Capítol tercer
  
Règim disciplinari
  
Article 64
  
1. Els col·legiats incorreran en responsabilitat disciplinària en els supòsits i circumstàncies establides en aquests Estatuts.
  
2. El règim disciplinari establit en aquests Estatuts s'entén sense perjuí de les responsabilitats civils i penals en les quals els col·legiats puguen incórrer.
  
Article 65
  
Les faltes disciplinàries seran classificades de lleus, greus i molt greus.
  
1. Són faltes lleus:
  
a) La falta de respecte als membres de la Junta de Govern en l'exercici de les seues funcions, quan no constituïsca falta molt greu o greu.
  
b) La negligència en el compliment de les normes estatutàries.
  
c) Les infraccions lleus als deures que la professió imposa.
  
d) Els actes enumerats en l'apartat següent, quan no tingueren entitat suficient per a ser considerades com a greus.
  
2. Són faltes greus:
  
a) L'incompliment greu de les normes estatutàries o dels acords de la Junta de Govern o Assemblea General, tret que constituïsquen falta de major entitat.
  
b) Els actes de desconsideració manifesta cap a qualsevol dels altres col·legiats en l'exercici de l'activitat professional.
  
c) La falta de respecte, per acció o omissió, als components de la Junta de Govern quan actuen en l'exercici de les seues funcions.
  
d) Els actes i omissions que atempten contra la moral, el decor, la dignitat, el prestigi i l'honorabilitat de la professió.
  
e) L'incompliment de les normes deontològiques de la professió, quan no tinguen entitat suficient per a ser considerada com a falta molt greu.
  
f) Els actes de competència deslleial.
  
g) L'embriaguesa amb ocasió de l'exercici professional.
  
3. Són faltes molt greus:
  
a) Els actes i omissions que constituïsquen ofensa greu a la dignitat de la professió o a les regles ètiques que la governen.
  
b) L'atemptat contra la dignitat o honor de les persones que formen part de la Junta de Govern quan actuen en l'exercici de les seues funcions; i contra els altres companys amb ocasió de l'exercici professional.
  
c) La comissió de delictes dolosos, en qualsevol grau de participació, com a conseqüència de l'exercici de la professió.
  
d) La realització d'activitats, constitució d'associacions o pertinença a aquestes quan tinguen com a fins o realitzen funcions que siguen pròpies dels Col·legis o les interferisquen d'alguna manera.
  
E.) La reiteració en falta greu.
  
f) L'intrusisme professional i el seu encobriment.
  
g) L'atemptat contra la dignitat de les persones amb ocasió de l'exercici professional.
  
h) La desatenció maliciosa o intencionada dels malalts.
  
i) La comissió d'infraccions que, pel seu nombre o gravetat, resulten moralment incompatibles amb l'exercici de la infermeria.
  
Article 66
  
1. Per raó de les faltes a què es refereix l'article anterior, poden imposar-se les sancions següents:
  
a) Per a les faltes lleus: advertiment per escrit, amonestació privada.
  
b) Per a les faltes greus: suspensió de l'exercici professional per temps inferior a un any.
  
c) Per a les faltes molt greus: suspensió de l'exercici professional per temps superior a un any i inferior a dos.
  
2. La sanció d'expulsió del Col·legi només podrà imposar-se per la reiteració de faltes molt greus, i l'acord que determine la seua imposició haurà de ser adoptat pel ple de la Junta de Govern, amb la conformitat de les dues terceres dels membres que l'integren.
  
Article 67
  
1. Per a la imposició de sancions, s'haurà de graduar la responsabilitat de l'inculpat en relació amb l'existència d'intencionalitat o reiteració, la naturalesa de la infracció comesa, la transcendència d'aquesta i la resta de circumstàncies modificatives de la responsabilitat.
  
2. En cas de sanció per falta molt greu que afecte a l'interés general es podrà donar publicitat en la premsa col·legial.
  
Article 68
  
1. La responsabilitat disciplinària s'extingirà:
  
a) Per mort de l'inculpat.
  
b) Per complimente de la sanció.
  
c) Per prescripció de les faltes.
  
d) Per prescripció de les sancions.
  
2. Les faltes prescriuen:
  
a) Les lleus, als sis mesos.
  
b) Les greus, als dos anys.
  
c) Les molt greus, als cinc anys.
  
Els terminis assenyalats es computaran a partir de la data de comissió dels fets constitutius d'infracció, i s'interrompran per qualsevol diligència o actuació que es practique per tal d'esbrinar els fets amb coneixement de l'interessat.
  
3. Les sancions prescriuen:
  
a) Les imposades per faltes lleus, a l'any.
  
b) Les imposades per faltes greus, als dos anys.
  
c) Les imposades per faltes molt greus, als cinc anys.
  
El termini de prescripció començarà a comptar-se des del dia en què adquirisca fermesa la resolució per la qual s'imposa la sanció, i s'interromprà per la iniciació del procediment d'execució amb coneixement de l'interessat.
  
Article 69
  
1. No podrà imposar-se cap sanció disciplinària, sinó en virtut de l'expedient instruït a l'efecte, d'acord amb el procediment establit en el present capítol i, si hi manca, respecte a les normes del procediment sancionador establides en la Llei 30/1992, de Règim Jurídic de les Administracions Públiques i del Procediment Administratiu Comú i les normes que la desenvolupen.
  
2. La potestat sancionadora correspon a la Junta de Govern. No obstant això, l'enjudiciament i sanció de les faltes comeses pels membres de la Junta de Govern, serà competència del Consell Valencià de Col·legis Oficials d'Infermeria.
  
3. Les sancions disciplinàries es faran constar en l'expedient personal de l'interessat.
  
Article 70
  
1. L'expedient s'incoarà, d'ofici o a instància de part, sempre mitjançant d'acord de la Junta de Govern.
  
2. Amb anterioritat a la iniciació de l'expedient, la Junta de Govern podrà decidir la instrucció d'una informació reservada a fi de determinar amb caràcter preliminar si concorren les circumstàncies que justifiquen aquesta iniciació.
  
Article 71
  
Si de la informació reservada resultara l'existència d'elements de juí suficients per a qualificar una infracció com a lleu, se seguirà el procediment abreujat previst en el present article:
  
a) La Junta de Govern notificarà a l'interessat una proposta de resolució i concedirà un termini màxim de vuit dies perquè formule les al·legacions i aportar els documents que estime pertinent en la seua defensa.
  
b) Rebudes les al·legacions o transcorregut el termini concedit per a això, la Junta de Govern resoldrà sense més tràmit.
  
Article 72
  
1. L'acord d'incoació de l'expedient serà redactat de manera precisa, amb el contingut mínim següent:
  
a) Identificació del presumpte responsable.
  
b) Fets que motiven la incoació de l'expedient, la seua possible qualificació i les sancions que puguen correspondre, sense perjuí del resultat de la instrucció.
  
c) Instructor i secretari amb expressa menció del règim de recusació d'aquests.
  
d) Indicació del dret a formular al·legacions i terminis per al seu exercici.
  
2. L'acord d'incoació serà notificat a l'interessat i es concedirà un termini improrrogable de quinze dies a partir de la notificació, perquè aquest conteste i propose les proves que estime pertinents.
  
En la notificació s'advertirà a l'interessat que, en cas de no efectuar al·legacions sobre el contingut de la iniciació del procediment, el plec de càrrecs podrà ser considerat com a proposta de resolució.
  
3. Igualment, l'acord d'incoació serà notificat junt amb l'expedient complet a l'instructor, el qual en el termini de quatre dies hàbils des de la notificació podrà manifestar per escrit les causes d'abstenció que crega que puguen concórrer.
  
Article 73
  
1. L'instructor designat haurà de tenir com a mínim deu anys de col·legiació i exercirà obligatòriament la seua funció, llevat que tinguera motius d'abstenció i que aquests foren acceptats per la Junta.
  
Aquesta podrà també designar un secretari o autoritzar l'instructor perquè l'anomene entre els col·legiats.
  
2. L'expedientat, dins del termini de quatre dies des de la recepció de la notificació de l'acord d'incoació podrà manifestar per escrit davant de la Junta de Govern les causes de recusació que estimara que concorren en l'instructor.
  
3. Només es consideraran causes d'abstenció o recusació el parentiu de consanguinitat dins del quart grau o d'afinitat dins del segon, l'amistat intima o enemistat manifesta o tenir interés personal en l'assumpte.
  
4. La Junta de Govern resoldrà sobre l'abstenció o recusació en el termini màxim de deu dies. Contra l'acord que s'adopte no cap cap recurs.
  
Article 74
  
1. Rebudes les al·legacions de l'interessat, l'instructor admetrà o rebutjarà les proves proposades per l'interessat i acordarà la pràctica de les admeses.
  
2. L'instructor te competència per a realitzar d'ofici totes les actuacions que resulten necessàries que per a l'examen dels fets, demanant les dades i les informacions que siguen destacades per a l'esclariment dels fets o la determinació de les responsabilitats susceptibles de sanció.
  
Article 75
  
Una vegada conclosa la prova, si és procedent, l'instructor formularà una proposta de resolució, en la qual es fixaran els fets, i determinarà els que es consideren provats i la seua qualificació jurídica i especificarà la sanció que proposa que siga imposada.
  
Article 76
  
1. La proposta de resolució serà notificada a l'interessat, qui disposarà d'un termini de vuit dies des de la recepció de la notificació per a examinar l'expedient i presentar un escrit d'al·legacions.
  
2. La proposta de resolució serà cursada immediatament a l'òrgan competent per a resoldre el procediment, conjuntament amb tots els documents, les al·legacions i informacions que consten.
  
Article 77
  
1. Remeses les actuacions a la Junta de Govern del Col·legi, una vegada rebut l'escrit d'al·legacions presentat per l'expedientat, o transcorregut el termini per a fer-lo, resoldrà l'expedient en la primera sessió que celebre i notificarà la resolució a l'interessat en els termes literals.
  
2. La Junta de Govern del Col·legi podrà tornar l'expedient a l'instructor per a la pràctica d'aquelles diligències que, en cas d'haver sigut omeses, resulten imprescindibles per a la decisió. En aquest cas, abans de remetre de nou l'expedient a la Junta de Govern, es s'informarà de les actuacions a l'inculpat, per tal que en el termini de vuit dies, al·legue tot allò que estime convenient, aquest temps no comptarà com a termini d'al·legacions.
  
3. La decisió per la qual es posa fi a l'expedient sancionador, haurà de ser motivada, i no es podran acceptar fets distints dels que van servir de base al plec de càrrecs i a la proposta de resolució, sense perjuí d'una valoració distinta.
  
Article 78
  
1. Contra la resolució que pose fi a l'expedient l'interessat podrà interposar recurs d'alçada davant el Consell Valencià de Col·legis Oficials d'Infermeria, el qual s'haurà de presentar en el Col·legi i, dins dels deu dies següents, serà remés, en unió de l'expedient instruït i de l'informe, al Consell.
  
2. La interposició de recurs contra la sanció disciplinària dins del termini establit suspendrà l'execució de l'acord recorregut. La suspensió s'alçarà una vegada siga resolt el recurs.
  
3. Contra la resolució dictada pel Consell Valencià de Col·legis Oficials d'Infermeria l'interessat podrà recórrer davant la Jurisdicció Contenciosa Administrativa.
  
Capítol cinqué
  
Règim jurídic
  
Article 79
  
1. Contra les resolucions de l'Assemblea General i la Junta de Govern i els actes de tràmit que determinen la impossibilitat de continuar un procediment o produïsquen indefensió podrà interposar-se recurs d'alçada davant del Consell Valencià de Col·legis Oficials d'Infermeria en el termini d'un mes comptat a partir de l'endemà de la notificació.
  
2. El recurs serà presentat davant la Junta de Govern que va dictar l'acord, el qual haurà d'elevar-se, amb els seus antecedents i l'informe procedent al Consell Valencià de Col·legis Oficials d'Infermeria, dins dels quinze dies següents a la data de presentació.
  
Article 80
  
En tant que aquests actes estiguen subjectes al dret administratiu, una vegada esgotats els recursos corporatius, seran directament recorribles davant la jurisdicció contenciosa administrativa.
  
Article 81
  
Els actes dictats per l'Assemblea General i la Junta de Govern es presumeixen vàlids i tindran efecte des que siguen adoptats, llevat que hagen de ser notificats individualment a un col·legiat o un grup de col·legiats per afectar els seus drets i interessos individuals, conforme a la legislació de procediment administratiu. La interposició del recurs no suspendrà l'execució de l'acte impugnat, excepte quan es recórrega una sanció disciplinària o així ho acorde el Consell Valencià de Col·legis Oficials d'Infermeria, si ho preveu els seus Estatuts, en el cas que aquesta execució poguera causar perjuís d'impossible o difícil reparació.
  
DISPOSICIÓ TRANSITÒRIA
  
Les eleccions pròximes que es convoquen a partir de l'aprovació d'aquests Estatuts per a cobrir els càrrecs de president, secretari i vocals 2n, 4 i 5é de la Junta de Govern es regularan pel que disposen aquests Estatuts, i continuaran els membres actuals de la Junta en l'exercici de les seues funcions fins que prenga possessió la Junta que resulte elegida.
  
Les eleccions per a renovar els càrrecs de vicepresident, tresorer i vocals 1r i 3r tindran lloc una vegada finalitzat el seu mandat i es desenvoluparan conforme al que preveuen aquests Estatuts.
  
DISPOSICIÓ ADDICIONAL
  
L'Assemblea General està autoritzada per a dictar els reglaments de règim interior per al desenvolupament dels presents Estatuts.
  
DISPOSICIÓ FINAL
  
Aquests Estatuts, una vegada aprovats per l'Assemblea General, entraran en vigor transcorregut un mes des de la data en què siguen comunicats a la Conselleria de Presidència de la Generalitat, a l'efecte previst en l'article 11 de la Llei 6/1997, de 4 de desembre.
  
Diligència: Certificat per a fer constar que aquests Estatuts són una modificació dels que van ser visats per resolució del secretari general de la Conselleria de Presidència de data 10.6.99 i que aquests han sigut modificats per acord de l'Assemblea General de data 27.6.2001.
  
València, 5 de febrer de 2002
  
El secretari